Só kan agterstand in skole gepak wordArgieffoto bloot ter illustrasie. (Foto: Unsplash) Navorsers aan die Universiteit Stellenbosch (US) stel verskeie ingrypings voor om Suid-Afrikaanse skole te help om by ŉ post-pandemie-wêreld aan te pas. Die aanbevelings word gedoen nadat die prestasie van sowat 80 000 gr. 3-, gr. 6- en gr. 9-leerders in die Wes-Kaap ontleed en vergelyk is met die 2019-groep. Maroela Media het vroeër berig dat die meeste Suid-Afrikaanse leerders weens die Covid-19-pandemie die afgelope twee jaar minstens ŉ driekwart jaar minder skoolgegaan het as gewoonlik. Daar is dus geweldige agterstande wat ingehaal moet word. Ekstra tyd Die agterstand in wiskunde weens leertyd wat verloor is, beloop minstens ŉ jaar in alle grade en ekstra tyd gaan ingeruim moet word om dit in te haal. Die navorsers sê wiskunde en taal is kernvakke wat die grondslag vorm vir leer in alle ander vakke. Daar sal dus moeite met leerders gedoen moet word om verlore kennis in te haal. Navorsers sê waar moontlik moet tydstoewysings vir ander vakke verminder word. Vakke wat nie broodnodig is nie, kan opgeskort of by ander vakke geïntegreer word om meer tyd beskikbaar te stel om agterstande in taal en wiskunde in te haal. Roosters Beskikbare onderrigtyd moet ook optimaal aangewend word. “Namate skole terugkeer na normaal ná die ontwrigtings van die afgelope twee jaar, moet skole daarop let om gereelde skooldae en normale roosters te handhaaf,” het die navorsers bevind. “Korter dae vir die grondslagfase op Vrydae behoort nie toegelaat te word nie. Skooldae tydens eksamens moet ook noukeurig gereguleer word om te verseker dat ŉ maksimum aantal skooldae vir onderrig benut word.” Minder huis-, leerwerk Die oorvol kurrikulum en huiswerktake in ander vakke moet drasties verminder word sodat leerders meer aandag kan gee om die agterstand in wiskunde en taal in te haal. “Die vermindering van die onderriglading van alle vakke behalwe wiskunde en taal sal breedvoerige besprekings en koördinering tussen personeel in skole oor vakke en grade heen vereis.” Die nasionale onderwysdepartement moet ook dringend daaraan aandag gee om die oorvol kurrikulum af te skaal. “Sekere leerareas en onderwerpe moet geheel en al weggelaat word of net aangeskuif word na hoër grade. Die fokus moet daarop wees om konsepte en vaardighede wat nodig is vir die vordering in daardie graad te bemeester.” Maatstaftoetse Volgens die navorsers moet breedvoerige assesserings gedoen word om die leemtes in leerders se kennis te identifiseer en te pak. “Die provinsiale departemente, asook nasionale onderwysdepartement kan onderwysers hiermee help deur gehalte-maatstafassesserings en bystand te verskaf in die interpretasie van die resultate van hierdie toetse.” Onderwysassistente Laastens stel navorsers voor dat onderwysassistente spesifiek moet fokus op hul voorgeskrewe take. Een daarvan is om saam met individuele leerders die vorige jaar se werk deur te gaan. “Dit sal toesien dat leerders, veral diegene wat sukkel, een-tot-een-onderrig en ondersteuning kry.”